**A la Comissió de Treball, Economia Social, Inclusió, Seguretat Social i Migracions del Congrés de les i els Diputats/des**

Com a membre de la Comissió de Treball, Economia Social, Inclusió, Seguretat Social i Migracions del Congrés de les i els Diputats/des, ens posem en contacte amb vosté amb el prec que la PNL presentada pel grup Sumar i publicada en el Butlletí Oficial del Congrés, el 14 de desembre, relativa al reconeixement com a període laboral de la totalitat de la carrera professional del personal investigador, i que s’ha de debatre i aprovar en la Comissió de la que vosté forma part, siga tinguda en compte i acceptada favorablement per vosté amb respecte a totes les situacions que li detallem a continuació.

El personal investigador implica tot el Personal Antic Becari, és a dir, un col·lectiu de persones que han ajudat a situar Espanya, en ciència, recerca i desenvolupament, a nivell internacional en la posició en què es troba en aquests moments.

El Personal Antic Becari inclou llicenciades/ts i doctors/es, i persones amb d’altres titulacions, que treballaren com a personal investigador i/o personal docent (pre i postdoctoral), personal amb tasques de gestió… sota la forma oficial de “beca” i que actualment, en moltes ocasions, s’estan certificant com “ajuda”. És a dir, encara que la forma legal era la de becari o becària, van fer treballs -des del primer dia- com qualsevol treballador més (algunes persones van arribar a estar 16 anys encadenant “beques”). Aquest personal no va cotitzar a la Seguretat Social, no va tindre baixes per maternitat i en l'actualitat no se li reconeix el temps a l'efecte de jubilació o triennis en les administracions públiques (excepte en comptades universitats), per posar sols uns exemples, encara que sí que van cotitzar per IRPF i es reconeix aqueix temps per a alguns complements com el d'activitat investigadora (sexennis) en les universitats i centres d’investigació. És més, hi ha Antic Personal Remunerat i no Remunerat, és a dir, personal que va estar realitzant treballs de recerca, que van redundar en benefici de l'administració on les van realitzar, però que no van arribar a percebre cap mena de salari o ajuda, ni reconeixement. Per tot això, considerem que reconéixer la totalitat del temps és la millor manera d'agrair al col·lectiu la seua dedicació en benefici de tota la societat, a més que és un pas necessari per a posar fi al frau, la discriminació i els abusos comesos anteriorment.

Val a dir que han hagut diverses normatives (en 2003, 2006, 2011 i 2019) que han anat eradicant (quasi per complet i en diferents etapes) la possibilitat legal d’abonar el treball de recerca, docència..., amb beques que cotitzaven a la Seguretat Social, establint la necessitat de la contractació laboral, el que encara fa més evident la injustícia patida en el passat.

Amb tot, mai no s'ha establit un mecanisme que reconega tot el temps treballat (en treballs d’experimentació i investigació, docència, gestions de suport administratiu...) a l'efecte de cotització, antiguitat, carrera, etc. En 2011 es va obrir la possibilitat de reconéixer un màxim de dos anys de cotització mitjançant la subscripció d'un conveni especial (encara que sols serví a l'efecte de jubilació, no es va reconéixer per a antiguitat, triennis…), però pagant la persona treballadora la part de cotització que li corresponia, com a treballador o treballadora, i en context de crisi mundial i enorme atur laboral a Espanya, més la part corresponent a l'entitat que “becava”, ja que l’estat els va assimilar a autònoms (malgrat que les entitats que retribuïen eren majoritàriament entitats del sector públic). L’RD-Llei 2/2023 (en la seua modificació de l’RD-Llei 5/2023, article 211) preveu la recuperació de cinc anys de cotització de pràctiques lligades a estudis, incloent-hi el doctorat, però encara no s'ha desenvolupat (com no es va desenvolupar una altra recuperació prevista en l'RDL 28/2018). Aparentment això exclou, a més, a post-doctors/es, que en alguns casos treballaren amb “beques" fins a 16 anys.

Poder recuperar cinc anys de cotització permetrà incloure, per a una majoria de persones, tot o una gran part del temps de treball pre-doctoral, estiguera pagat o no, així com d’altres pràctiques durant la carrera o FP o post-llicenciatura. No obstant, queden fora les beques d'investigació que no estigueren lligades a l'obtenció de titulacions: beques post-doctorals, beques de projectes, beques per a titulats, experimentació i investigació en serveis de gestió de l'administració, etc. La modificació de l’RD-Llei 5/2023 és un pas endavant, fruit de l'esforç col·lectiu, respecte a la possibilitat de cotitzar el temps de treball per al doctorat que agraïm, ja que no tenia cap sentit limitar a dos anys com prèviament indicava l’RD-Llei 2/2023.

Així i tot, aquests mecanismes (en el moment en què es desenvolupen) encara seran clarament insuficients per a solucionar el problema, especialment per al cas dels llargs períodes d'activitat remunerada sense cotització (fins a 16 anys com hem comentat). Per tant, per la urgència per a molta gent, paral·lelament al conveni especial que recollirà 5 anys, es necessita una norma amb rang de llei que done solució al problema. Aquesta norma podria incloure's en una norma específica que s'establisca en la reforma de les pensions de jubilació, o incloure-la en l'anomenat “Estatut del Becari” o en qualsevol altra norma amb rang de llei.

Els aspectes que seria necessari tenir en compte són:

- Reconeixement del temps treballat com cotitzat a l'efecte de jubilació, de manera anàloga a com es fa amb el clergat de les diferents esglésies i confessions, quan les seues confessions s’incorporen a la cotització a la Seguretat Social. Així com que figure en la vida laboral a tots els efectes que corresponga.

- Que les persones afectades tinguen la consideració de treballador/a per compte alié i paguen la quota corresponent al o la treballadora, però no la que li corresponguera a l'entitat pagadora, en la seua majoria entitats públiques. O que s'aplique una bonificació del 95% com estableix l'RDL 2/2023. Així com que, la cotització, siga al grup la categoria del qual es corresponga amb la titulació que es va requerir, en el seu moment, per a accedir a aquesta beca.

- Que el termini per a subscriure el conveni estiga obert de manera permanent, per tal de facilitar que el major nombre de persones afectades puguen acollir-s’hi, o que, almenys, el període siga suficientment extens.

- Que puguen subscriure-ho les persones actualment jubilades o en situació d'incapacitat, perquè se'ls puga reconéixer també aqueix temps com a cotitzat, pagant-los els endarreriments sobre la quantitat que els haguera correspost si hagueren tingut l'oportunitat de cotitzar en el seu moment. En cas de ser de difícil aplicació, que se'ls reajuste la pensió amb una compensació especial en quant al pagament de la seua quota (que fora zero o pròxima a zero, en funció del temps transcorregut des del moment de la jubilació fins ara).

- Que s’hi incloga tant recuperar pràctiques no remunerades com pràctiques remunerades mitjançant beques que no cotitzaren, en la mesura que totes redundaren en benefici de l’empresa o administració on es desenvoluparen. Les pràctiques no remunerades es van concedir a persones sense beca, que no van cotitzar, però que també van beneficiar el centre on es van desenvolupar, en la mesura que el seu treball va ser igual que el de la resta del personal.

- Que es reconega el temps treballat en investigació, docència, gestió administrativa..., no lligat a l'obtenció de cap títol, i que va estar costejat mitjançant beques que no cotitzaven a la Seguretat Social, ja que algunes persones han estat més de 10 anys en aqueixes situacions amb el consegüent perjudici en la seua cotització.

- Que es reconega, així mateix, el treball (d'investigació, gestió…) realitzat sota la forma de contractes administratius pels quals no es cotitzà a la Seguretat Social, ni donaren dret a atur, ni baixes per malaltia o maternitat, etc. La legislació regulà aquesta situació fa uns anys, declarant que no es poden fer aquests tipus de contractes, però sense reparar la injustícia dels contractes realitzats en el passat.

- Que les persones que subscriviren el conveni de 2011 puguen acollir-s’hi, amb una compensació entre el que pagaren i el que haurien de pagar ara, reajustant la cotització al grup que realment correspondria en funció de la titulació requerida.

- Que al personal funcionari, estatutari i laboral se’ls reconega tot el temps treballat amb aquest tipus de beques a l'efecte d'antiguitat, carrera professional, triennis, etc., com es fa, per exemple, en el cas del complement per avaluació de l'activitat investigadora ("sexennis"), on es tenen en compte els períodes d'activitat investigadora abonada amb beques. Açò implica el reconeixement de tot tipus de beca que, en realitat, fou un treball encobert, tant post-doctorals, com beques a càrrec de projectes o vinculades a organismes públics, etc.

- Que, en el cas del personal interí de les administracions públiques, amb processos d'estabilització en curs, es puguen aportar –amb caràcter immediat- els anys treballats amb beques pre i post-doctorals, sense cotitzar, al costat dels altres mèrits que s'hi aporten, com a temps efectivament treballat dins el grup de titulació requerit per a l'accés a les beques obtingudes.

Si desitgen més informació, una representació del col·lectiu es pot posar en contacte amb vostés per a qualsevol aclariment. Poden trobar dades de contacte en els següents enllaços:

<https://links.uv.es/h0zGXEf> / <https://links.uv.es/CtRBv5C>

Agraint la seua atenció i esperant una ràpida resposta, s'acomiada cordialment,

(Signatura),